
În cadrul celei de-a treia Gale a Premiilor Senatului, desfășurată la finalul anului 2019, Andrei Cristian Radu, absolvent al specializării Geografia turismului din cadrul Facultății de Geografie, a Universității din București, a câștigat marele premiu pentru cea mai bună lucrare de licență în domeniul Științelor Vieții și Pământului. Lucrarea, intitulată „Perspective de dezvoltare a turismului roșu în România” se află la intersecția domeniilor geografie, sociologie și istorie a fost elaborată sub îndrumarea a două profesoare coordonatoare, conf. univ. dr. Daniela Dumbrăveanu și asist. univ. dr. Anca Tudoricu. Despre provocările din spatele redactării unei lucrări de licență de succes, cu o temă inedită, precum și despre ambițiile și planurile de viitor în cercetare ne vorbește chiar Andrei Cristian Radu.

Reporter: Ați câștigat, în cadrul celei de-a treia ediții a Premiilor Senatului Universității din București, distincția pentru „Cea mai bună lucrare de licență în domeniul Științele Vieții și Pământului”. Ce v-a motivat să participați la această competiție și ce a însemnat pentru dumneavoastră obținerea acestui premiu? 
Andrei Cristian Radu: Am descoperit Premiile Senatului Universității din București în urma câștigării aceleiași distincții de către o colegă, în cadrul ediției trecute. Astfel, am decis să particip și eu cu lucrarea mea de licență. Printre motivele care m-au determinat să acționez se numără curiozitatea, dorința de a face cunoscută tema mea de studiu și de a fi recunoscută munca pe care am depus-o.
Obținerea acestui premiu a însemnat foarte mult pentru mine, fiind prima distincție importantă pe care am obținut-o în viață, simțindu-mă onorat și în același timp recunoscător. Pot spune că acest premiu m-a motivat să fiu mult mai încrezător în propriile forțe, cunoștințe, idei, convingeri și să-mi stabilesc obiective cât mai înalte.
R.: Cum ați descrie, pe scurt, domeniul dumneavoastră de cercetare?
A.C.R.: Geografia este unul dintre cele mai plăcute și interesante domenii de cercetare, care te ține mereu activ, captivat și nu te lasă niciodată să te plictisești. Temele de cercetare sunt foarte variate, pornind de la studii de geografie umană, precum lucrarea mea de licență și terminând cu studii de geografie fizică. 
R.:  Cercetarea dumneavoastră, „Perspective de dezvoltare a turismului roșu în România”, a fost coordonată de doi profesori, conf. univ. dr. Daniela Dumbrăveanu și asist. univ. dr. Anca Tudoricu. A existat vreodată o situație în care cei doi coordonatori să aibă viziuni diferite? În acest caz, cum ați procedat?
A.C.R.: Nu au existat situații în care cei doi coordonatori să aibă viziuni sau păreri diferite. Oricum, doamnele profesoare Dumbrăveanu și Tudoricu nu mi-au impus niciodată strict opinia acestora, acordându-mi libertatea să îmi conturez propria viziune asupra studiului, cu intervenții unde era nevoie.
R.:  Tematica lucrării dumneavoastră este aceea a valorificării „turismului roșu” în țara noastră, un concept mai degrabă străin publicului larg. Cum l-ați defini, prin ce se individualizează și care a fost motivația alegerii acestei teme? 
A.C.R.:  Pe scurt, „turismul roșu” poate fi definit ca o nouă formă de turism ce se individualizează prin valorificarea patrimoniului comunist tangibil, cât și intangibil. Foarte interesant, dar și trist este faptul că România, deși posedă o moștenire comunistă impresionantă, nu valorifică aceste resurse așa cum trebuie. Scriitorul francez Anatole France spunea: „Să nu pierdem nimic din trecut, cu trecutul se clădește viitorul”. Așa și noi, nu trebuie să dăm uitării sau să pierdem moștenirea comunistă, ci ar trebui să o protejăm, să o integrăm în circuitul turistic și într-un final aceasta să devină un mijloc prin care putem educa generațiile viitoare și pe de altă parte atrage turiști străini, care prezintă foarte mare interes pentru trecutul comunist al țării noastre.
Cât despre motivație, pur și simplu mi-am dorit să studiez ceva nou, ceva care să îmi trezească curiozitatea, să mă captiveze și care să aducă o cât de mică contribuție turismului românesc.
R.:  Cercetarea dumneavoastră a avut parte de o receptare pozitivă. V-ați gândit deja la o posibilă continuare a acesteia?
A.C.R.: Da, lucrez în prezent la o continuare a studiului. Nu vă pot oferi mai multe detalii pentru că există mai multe variabile.
R.: Alegerea unei profesii pare din ce în ce mai dificilă în zilele noastre. Ce anume v-a determinat să vă dedicați Geografii turismului? 
A.C.R.: Geografia turismului este o specializare în cadrul Facultății de Geografie pe care o recomand tuturor celor care își doresc o carieră în domeniul turismului. De asemenea, recomand si celelalte specializări, fiecare dintre acestea având aplicabilitate specifică. Am făcut această alegere pentru studiile de licență deoarece astăzi turismul este un domeniu foarte complex, dinamic și divers care merită explorat și care poate oferi numeroase direcții pe plan profesional.
R.:  Vă rugăm să ne spuneți ce planuri aveți legate de parcursul profesional, continuarea studiilor și propria dezvoltare intelectuală.
A.C.R.: De obicei, nu îmi place să fac planuri pe termen lung, concentrându-mă mai mult pe ceea ce realizez în prezent. Acum, îmi continui studiile de masterat în cadrul Facultății de Geografie și îmi place foarte mult ceea ce fac. Ulterior, iau în considerare urmarea unui program de doctorat în cadrul aceleași facultăți.
R.:  Ce ați recomanda unui viitor student al Facultății de Geografie? Ce v-ar fi plăcut să știți înainte să urmați această facultate?
A.C.R.: Aș recomanda unui viitor student al facultății noastre să-și aleagă o specializare pe care o consideră potrivită abilităților pe care le deține, pe care să o urmeze cu drag. În viață, este foarte important să faci ceea ce îți place, cu entuziasm și cu zâmbetul pe buze. Studenția este o perioadă în care tânărul își formează gândirea. În consecință, este foarte important ca acesta să fie curios, creativ, să învețe cât mai mult, să acumuleze informații, să dobândească noi abilități care îl vor ajuta pe parcursul vieții.
Pentru o experiență de neuitat, recomand viitorului geograf să se înscrie în Asociația Studenților Geografi (ASG), asociația studențească reprezentativă la nivelul Facultății de Geografie, sau cel puțin să participe la activitățile organizate de aceasta. Va descoperi o nouă lume, noi prieteni, experiențe și va realiza că activitatea profesională din cadrul facultății se îmbină perfect cu voluntariatul, având foarte multe de câștigat.
Înainte de a urma Facultatea de Geografie, poate că mi-aș fi dorit să cunosc un student care să-mi ofere mai multe informații despre programele de studii și viața de student. 
R.:  Aveți mentori printre profesorii dvs.? În ce fel ați reușit să dezvoltați o astfel de legătură și cât de importantă este existența modelelor în viața unui tânăr?
A.C.R.: Pentru moment, nu pot spune că am un mentor printre profesorii mei. Totuși, există persoane pe care le apreciez, care mă îndrumă și mă ajută atunci când am nevoie. Cât despre modele, acestea sunt foarte importante în viața tinerilor. Modelele pot fi profesori, politicieni, artiști, oameni de afaceri, chiar și părinți, persoane care te pot inspira în alegerea unui drum în viață.
